KORONA d.d.

Gospod \_\_\_\_\_\_\_\_\_\_\_\_

E: \_\_\_\_\_\_\_\_\_\_\_\_\_\_\_\_

Številka: 090-85/2021/2

Datum: 3. 6. 2021

**Zadeva: Izvajanje določb Zakona o dostopu do informacij javnega značaja – mnenje**

**ministrstva**

Zveza: vaš dopis z dne 24. 5. 2021

Spoštovani,

na Ministrstvo za javno upravo ste posredovali dopis, v katerem navajate, da se vodstvo športnega društva, katerega član ste na vaše pozive ne odziva in to kljub določbam Zakona o društvih (v nadaljnjem besedilu: ZDru-1)[[1]](#footnote-1) glede javnosti delovanja in določbam temeljnega akta društva glede obveznosti posredovanja/vpogleda v akte/zapisnike svojim članom. Zanima vas, ali poleg društvenih pravil in postopkov zaradi kršitev temeljnega akta obstajajo kakšna »zunanja« pravna sredstva in postopki, podobno kot to velja po Zakonu o dostopu do informacij javnega značaja (v nadaljnjem besedilu: ZDIJZ)[[2]](#footnote-2) za javni sektor. Imena društva nam niste posredovali.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja vam v nadaljevanju skladno z 32. členom ZDIJZ posreduje neobvezno in nezavezujoče pravno mnenje.

Na podlagi ZDIJZ sta javnost in odprtost delovanja predpisani za državne organe, organe lokalnih skupnosti, javne agencije, javne sklade in druge osebe javnega prava, nosilce javnih pooblastil, izvajalce javnih služb ter za pravne subjekte (gospodarske družbe in druge pravne osebe) pod prevladujočim vplivom države, občin ali drugih oseb javnega prava.

Društvo je pravna oseba zasebnega prava in ni zavezanec (oziroma ni organ) po 1. odstavku 1. člena ZDIJZ, zato ni pasivno legitimirana za posredovanje informacij javnega značaja. Društvo namreč v ničemer ne izvaja oblastne funkcije ali javne službe ter nima javnega pooblastila. Pravno podlago, ki ureja obravnavano področje, predstavlja ZDru-1, ki v 1. členu določa, da je društvo samostojno in nepridobitno združenje, ki ga ustanoviteljice oziroma ustanovitelji, skladno s tem zakonom, ustanovijo zaradi uresničevanja skupnih interesov.

V nadaljevanju vas seznanjamo z nekaterimi splošnimi določbami ZDru-1.

Vsak temeljni akt društva mora med drugimi določati tudi  naslednje: pravice in obveznosti članov; način upravljanja društva; zastopanje društva; financiranje društva in način izvajanja nadzora nad razpolaganjem s premoženjem društva ter nad finančnim in materialnim poslovanjem društva in način zagotavljanja javnosti dela društva. S temeljnim aktom lahko društvo uredi tudi druga vprašanja, pomembna za upravljanje in delovanje društva.[[3]](#footnote-3)

Če temeljni akt ne določa drugače, za zakonito poslovanje društva odgovarjata društvo in zastopnik društva. Društvo odgovarja za svoje obveznosti z vsem svojim premoženjem. Ne glede na navedeno, za obveznosti društva odgovarjajo solidarno in z vsem svojim premoženjem tudi njegove odgovorne osebe, ki so v svojo korist ali korist koga drugega zmanjšale premoženje društva ali s preusmeritvijo poslovanja oziroma finančnih tokov na drugo obstoječo ali novoustanovljeno pravno osebo ali fizično osebo preprečile povečanje premoženja, čeprav so vedele, da društvo ne bo moglo poravnati obveznosti tretjim osebam. Odgovorne osebe odgovarjajo do višine oškodovanja društva, ki so ga povzročile s svojim ravnanjem. Za obveznosti društva v primerih iz prejšnjega odstavka solidarno odgovarja tudi fizična ali pravna oseba, ki je z ravnanji odgovornih oseb pridobila premoženjsko korist, do višine pridobljene premoženjske koristi.[[4]](#footnote-4)

Vsak član društva ima pravico v roku enega leta od sprejetja dokončne odločitve pred sodiščem izpodbijati odločitve organov društva, ki so bile sprejete v nasprotju z zakonom ali temeljnim ali drugim splošnim aktom društva. Enako pravico ima tudi oseba, ki ji je bila prošnja za sprejem v članstvo društva zavrnjena. Izpodbijanje odločitev organov društva pred sodiščem ni dopustno, če pred tem ni bilo izkoriščeno pravno sredstvo iz petega odstavka 13. člena ZDru-1: »Če temeljni akt ne določa drugače, o pritožbah zoper odločitve organov društva oziroma zastopnika društva odloča zbor članov.«. Če društvo o pritožbi ne odloči v roku treh mesecev od prejema pritožbe, se šteje, da je pritožba zavrnjena. Razveljavitev odločitve organov društva ne pomeni prenehanja pravic, ki so jih na podlagi teh odločitev v dobri veri pridobile tretje osebe.[[5]](#footnote-5)

Nadzor nad izvajanjem posameznih določb ZDru-1 izvajajo: Inšpektorat Republike Slovenije za notranje zadeve, Finančna uprava Republike Slovenije, Tržni inšpektorat Republike Slovenije in AJPES.[[6]](#footnote-6)

Za razlago predpisov s področja delovanja društev je pristojno Ministrstvo za notranje zadeve.

Lep pozdrav,

Pripravil: Saša Jazbec

Ciril Repnik v. d. generalnega direktorja

sekretar

Poslati po E-pošti:

- naslovniku: \_\_\_\_\_\_\_\_\_\_\_\_\_\_\_

1. Uradni list RS, št. [64/11](http://www.uradni-list.si/1/objava.jsp?sop=2011-01-2969) – uradno prečiščeno besedilo in [21/18](http://www.uradni-list.si/1/objava.jsp?sop=2018-01-0887) – ZNOrg. [↑](#footnote-ref-1)
2. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

   [7/18](http://www.uradni-list.si/1/objava.jsp?sop=2018-01-0275). [↑](#footnote-ref-2)
3. 9. člen ZDru-1. [↑](#footnote-ref-3)
4. 6. člen ZDru-1. [↑](#footnote-ref-4)
5. 14. člen ZDru-1. [↑](#footnote-ref-5)
6. 51. člen ZDru-1. [↑](#footnote-ref-6)